Tre av totalt seks seter i EZ10.
**Ligier EZ10** er en franskprodusert selvkjørende elektrisk minibuss bygget av Ligier siden 2014. Den er utviklet i samarbeid med Robosoft og markedsført av fellesforetaket *EasyMile*. EZ10 er ment som et «last mile»-konsept, som vil si at det fyller behovet for transport de siste kilometrene mellom for eksempel et kollektivknutepunkt og dit folk faktisk starter eller avslutter sin reise, i tillegg til interntransport på større næringsparker og campuser.

Konsept
-------

EZ10 kjører på forhåndsdefinerte strekninger som legges inn ved at en operatør kjører ruta. Alle stoppesteder som skal benyttes blir også lagt inn, og kjøretøyet lærer seg hvilke hindringer som finnes langs den planlagte ruten. Det vil deretter kunne operere i tre forskjellige hovedmoduser:

* Metro – kjøretøyet følger en vanlig rutetabell og stopper til faste tider på alle stoppesteder
* Buss – kjøretøyet følger en fastsatt rute, men stopper kun for av- og påstigning hvis passasjerene ber om det
* På forespørsel – kjøretøyet venter i utgangsposisjon til noen forespør å bli hentet via en app for smarttelefon

Alle tre hovedmodusene kan være aktuelle å bruke daglig, der man velger dem ut fra trafikkbehov og tid på døgnet. På forespørsel vil for eksempel kunne være tilgjengelig utenom vanlig driftstid.

EZ10 er konstruert med to motstående seterader, en i hver ende, og med plass til stående i midten. Det er derfor ingen forskjell på hva som er fram og bak på kjøretøyet, noe som gjør at det ikke trenger å snu når det gjelder endestoppet, men man er likevel begrenset ved at det kun er dør på dene ene siden. I metro- og buss-modusene kan den opereres i følgende moduser:

* «Horisontal heis» – kjøretøyet går fram og tilbake langs en lineær strekning og endrer retning når den kommer til endestoppene
* Rundløype – kjøretøyet går i en runde og kjører alltid i samme retning

EZ10 har redundante sikkerhetssystemer og observerer verden rundt seg ved hjelp av visuell gjenkjennelse, laser og GPS. Det vil justere bane og fart hvis bevegelige objekter kommer i veien for planlagt trasé. Kjøretøyet oppfører seg passivt, som vil si at det prioriterer å unngå kollisjon framfor å komme seg videre.

Den første utgaven, versjon 1, kom i 2014. Året etter kom versjon 2, og i 2016 kom en oppgradert versjon 2.3. Versjon 2.4 er ventet i første kvartal av 2017.

Testkjøring i Norge
-------------------

I 2015 startet arbeidet med å få til testkjøring med EZ10 i Norge i løpet av 2016 og et videre pilotprosjekt for å kunne sette dem i vanlig trafikk, noe som også krever en endring av vegtrafikkloven, da den ikke tar høyde for førerløse kjøretøy. En EZ10 av versjon 2.3 kom til Norge høsten 2016 og ble prøvekjørt i flere byer. Den ble blant annet prøvekjørt på Youngstorget i Oslo og på Kirketorget i Kongsberg i slutten av september, og Stavanger i starten av oktober. I november ble det også demonstrert at den ville kunne brukes til utkjøring av dagligvarer i samarbeid med Kolonial.no.

I starten av 2017 gjennomfører en EZ10 begrenset testkjøring i Forus Næringspark. Prosjektet er et samarbeid mellom *Forus Næringspark AS*, *Forus PRT AS* og Kolumbus. Kjøretøyet vil i starten måtte testes på lukket område eller med menneskelig operatør ombord fram til regelverket kan tillate at de kjører selv på offentlig vei.. Det er Kolumbus er initiativtaker til dette prosjektet.

Kongsberg Kommune starter 2018 med kjøring av autonom minibuss i Testarena Kongsberg. Kongsberg Kommune er sammen med Sohjoa Baltic tildelt forskningsmidler for å innføre kjøring med autonom minibuss i by. Kongsberg skal i tillegg til å gjennomføre kjøringen i egen by, også koordinere kjøringen i Helsinki og i Tallinn. Applied Autonomy er engasjert for å gjennomføre dette i samarbeid Kongsberg Kommune. Kjøretøy er enda ikke valgt for uttestingen

Referanser
----------

1. 1 2  «Mobility solution» **(engelsk)**. EasyMile. Arkivert fra originalen 21. august 2015. Besøkt 16. januar 2017.
2. 1 2  «About Us» **(engelsk)**. EasyMile. Arkivert fra originalen 18. januar 2017. Besøkt 16. januar 2017.
3. ↑  «Neste år kan du møte på selvkjørende busser i Norge». Teknisk Ukeblad. 6. november 2015. Besøkt 16. januar 2017.
4. ↑  «Denne selvkjørende bussen skal testes i Norge i år». Teknisk Ukeblad. 23. april 2016. Besøkt 16. januar 2017.
5. ↑  «EasyMile partners with Acando in demonstrations across Norway» **(engelsk)**. EasyMile. 3. oktober 2016. Arkivert fra originalen 18. januar 2017. Besøkt 16. januar 2017.
6. ↑  «Invitasjon til å teste buss på Kirketorget» (PDF). Kongsberg kommune. september 2016.
7. ↑  «Slik er det å kjøre buss uten sjåfør». Teknisk Ukeblad. 2. oktober 2016. Besøkt 16. januar 2017.
8. ↑  «Denne bussen kjører uten sjåfør». NRK Buskerud. 29. september 2016. Besøkt 16. januar 2017.
9. ↑  «Nå kjører den førerløse bussen i Stavanger». Bussmagasinet. 6. oktober 2016. Besøkt 16. januar 2017.
10. ↑  «Demonstration of driverless grocery delivery in Norway» **(engelsk)**. EasyMile. 17. november 2016. Arkivert fra originalen 15. januar 2017. Besøkt 16. januar 2017.
11. ↑  «Nå kommer de første førerløse bussene til Norge». Teknisk Ukeblad. 3. august 2016. Besøkt 16. januar 2017.

Eksterne lenker
---------------

* EasyMile